En 29-årig kvinde kørte omkring klokken 0.50 natten til fredag galt på Hobrovej i Støvring. Med sig i bilen havde kvinden fire passagerer, og det var faktisk personen i passagersiden, der var stærkt medvirkende til uheldet. - De kører galt da passageren pludselig tager fat i kvindens højre arm, fortæller vagtchef ved Nordjyllands Politi Per Jørgensen. - Og så kunne kvinden i øvrigt blæse alkometeret op over 2,0 promille, fortæller vagtchefen videre. Ved uheldet kørte bilen ind i en lysmast, et byskilt og en pullert og alle fem personer i bilen måtte efterfølgende omkring skadestuen. Både for at blive undersøgt for deres skader, men også for at få udtaget en blodprøve, der kan fastlægge chaufførens alkoholpromille. - Tre af personerne overnatter på sygehuset og så har vi to i detentionen, der skal afhøres når de er blevet ædru, siger vagtchefen. Han oplyser, at der ikke skete alvorlig personskade ved uheldet.

Opsummering:
En passager var natten til fredag skyld i at en bil med fem personer kørte galt i Støvring. Føreren var alkoholpåvirket.